o učinku revidiranega Mednarodnega računovodskega standarda (MRS 19) na nestanovitnost kapitala kreditnih institucij in investicijskih podjetij

POROČILO KOMISIJE EVROPSKEMU PARLAMENTU IN SVETU

1.Uvod

V skladu s členom 36(1)(e) Uredbe (EU) št. 575/2013 (CRR) kreditne institucije in investicijska podjetja od postavk navadnega lastniškega temeljnega kapitala odbijejo sredstva pokojninskega sklada z določenimi pravicami v bilanci stanja institucije.

Sprememba Mednarodnega računovodskega standarda 19 „Zaslužki zaposlencev“ („MRS 19“) je vodila do sprememb pri vrednotenju pokojninskega sklada z določenimi pravicami. Člen 519 CRR Komisiji nalaga pripravo poročila za Evropski parlament in Svet o tem, ali bi revidirani MRS 19 v povezavi z odbitki od neto pokojninskih sredstev iz člena 36(1)(e) povzročil pretirano nestanovitnost kapitala institucij.

Od Komisije se zahteva, da upošteva poročilo EBA o tem vprašanju v skladu z nalogo, ki ji jo nalaga isti člen. Po potrebi se poročilu Komisije priloži zakonodajni predlog za uvedbo obravnave, ki prilagodi neto sredstva ali obveznosti pokojninskega sklada z določenimi pravicami za izračun kapitala.

EBA je 24. junija 2014 predložila svoje poročilo „O učinku revidiranega MRS 19 in odbitka sredstev pokojninskega sklada z določenimi pravicami od kapitala v skladu s členom 519 Uredbe o kapitalskih zahtevah (CRR) na nestanovitnost kapitala“ („Poročilo EBA“).

To poročilo Komisije je odgovor na pravno obveznost za oceno učinkov zelo specifičnih sprememb pri izračunu navadnega lastniškega temeljnega kapitala v kreditnih institucijah in investicijskih podjetjih zaradi sprejetja CRR in novega standarda MRS 19.

2.Glavna vprašanja

2.1.Trenutna obravnava v okviru CRR

Člen 36 CRR zahteva, da banke od navadnega lastniškega temeljnega kapitala odbijejo sredstva pokojninskega sklada z določenimi pravicami. Takšno obravnavo utemeljuje mnenje, da je sposobnost teh sredstev za pokrivanje izgub z bonitetnega vidika vprašljiva. Če gre banka v stečaj ali je predmet reševanja, ta sredstva ne bi bila na voljo za kritje izgub.

Omeniti bi bilo treba, da člen 41 CRR navaja nekatere izjeme od tega splošnega pravila o odbitkih v zvezi s sredstvi v pokojninskih skladih z določenimi pravicami, ki jih lahko institucija uporablja neomejeno z dovoljenjem nadzornika.

2.2.Spremembe zaradi revizije MRS 19

Sprememba MRS 19 je vodila do sprememb pri vrednotenju pokojninskega sklada z določenimi pravicami. EBA je opredelila le dva vidika revizije MRS 19, ki lahko vplivata na izračun kapitala:

1.Takojšnje pripoznavanje aktuarskih dobičkov in izgub: V skladu s prejšnjo različico MRS 19 sprememb aktuarskih predpostavk ni bilo treba upoštevati takoj, dokler so ostale znotraj določenega pasu (tako imenovani „pristop pasu“), in jih je bilo mogoče porazdeliti na več obdobij, medtem ko jih bo treba v skladu z revidiranim MRS 19 pripoznati takoj.

2.Takojšnje pripoznavanje vseh stroškov preteklega službovanja: Stroški preteklega službovanja predstavljajo spremembo sedanje vrednosti obveze za določene zaslužke za storitve zaposlencev v predhodnih obdobjih, ki izhajajo iz spremembe ali omejitve programa. V okviru prejšnjega MRS 19 so bili odmerjeni stroški preteklega službovanja takoj pripoznani v poslovnem izidu, medtem ko so bili neodmerjeni stroški službovanja pripoznani med povprečno odmerno dobo po enakomerni časovni metodi.